07.02.2011  Üks Läti uisutaja, kelle nimi algab S. tähega, olla ükskord saanud oma lühikava eest kokku 7 punkti. Ja mõni läheb jääle sellise näoga, et ta tegelikult eriti ei tahakski uisutada. Aga no treener käseb ja võistlused on ja harjutatud on ka justkui ja ju  siis ikka tuleb jää peal oma asi ära teha.  Mõnel võib tekkida taolises olukorras motivatsioonikriis. Et jätaks uisutamise katki või jätaks võistlustele minemata. Selleks aga pole põhjust.  Nimelt ei saaks me ju ealeski premeerida võitjaid, kui poleks kaotajaid. Võitmise mõiste sisaldabki ju seda, et keegi peab võitjast kehvem olema. Kui aga kaotajad ei viitsiks kohale tulla, siis pole ka võitjal erilist mõtet üksinda sõitma minna. Me ei saa iialgi teada kui hea on võitja, kui teda ei ole  võimalik teistega võrrelda.  Veel enam - ühelgi uisutajal ei tohiks olla jultumust mitte osaleda võistlustel! Kui ühel kaalukausil on uisutaja ego ja teisel uisuspordi areng, siis ei ole ju küsimustki, et kumb tuleb ohverdada.  Nendelsamadel põhjustel tuleb kaotajaid austada võitjatest enamgi. Üks asi on medaliga uhkeldada, palju vooruslikum aga on anda oma silmatorkamatu panus ja lahkuda pea norus seinaääri mööda.